text: তোষাখানা হল বাংলাদেশের একটি রাষ্ট্রীয় ভান্ডার, যা রাষ্ট্রপতির কার্যালয়ের অধীন। তবে এটি মন্ত্রী পরিষদ বিভাগ কর্তৃক পরিচালিত হয়। এখানে রাষ্ট্রপতি ও প্রধানমন্ত্রীর পাওয়া বিভিন্ন উপহার সামগ্রী রাষ্ট্রীয় সম্পত্তি হিসেবে সাজিয়ে রাখা হয়। তাষাখানা বিধিমালা অনুযায়ী ৫০ হাজারের অধিক মূল্যে উপহার সামগ্রী তোষাখানায় জমা দিতে হয়। এটি একটি জাদুঘরও। তোষাখানার প্রায় ২৫০টির মত গুরুত্বপূর্ণ জিনিস জাতীয় জাদুঘরে প্রদর্শনের জন্য সংরক্ষিত আছে। তোষাখানা জাদুঘর ২০১৮ সালে নির্মিত হয়।
  
  ইতিহাস  
  তোষাখানা একটি সংস্কৃত/ফার্সি শব্দ, যার অর্থ কোষাগার। ভারতে ব্রিটিশ শাসনামলে ইস্ট ইন্ডিয়া কোম্পানির কর্মকর্তারা স্থানীয় রাজপুত্র বা রাজ কর্মচারীদের থেকে প্রাপ্ত উপহার সামগ্রী কোম্পানির তোষাখানায় জমা দিত। ১৯৭১ সালে বাংলাদেশ স্বাধীন হলে রাষ্ট্রপতির নির্দেশে ১৯৭৪ সালে বাংলাদেশের তোষাখানা প্রতিষ্ঠা করা হয়। এ জন্য একই সালে “তোষাখানা সংরক্ষণ ও প্রশাসন আইন ১৯৭৪” প্রণয়ন করা হয়। পরে ১৯৯০ এবং ২০১২ সালে আইনটি সংশোধন করা হয়েছে।
  সংরক্ষিত উপহার সামগ্রীর মধ্যে চাঁদে পাঠানো বাংলাদেশের জাতীয় পতাকা, চাঁদের মাটি, তরবারির স্বর্ণখচিত খাপ, প্রতীকি অশোকস্তম্ভ ও মালাবিয়া মিনার, গাজির পট এবং মুক্তিযোদ্ধাদের স্মারক উল্লেখ্যযোগ্য। এখান থেকে ২৫০টির মত গুরুত্বপূর্ণ জিনিস জাতীয় জাদুঘরে প্রদর্শনের জন্য দেওয়া হয়েছে। প্রতিষ্ঠার পর তোষাখানা ছিল বঙ্গভবনের মানুক হাউজে, এরপর বঙ্গভবনের রান্নাঘরের দোতলায়। ২০১৮ সালে তোপাখানা সড়কের বাংলাদেশ সামরিক জাদুঘরে পাশে তোষাখানা জাদুঘর ভবন নির্মাণ করা হলে ১৫ নভেম্বর সেখানে স্থানান্তরিত হয়।
  
  তথ্যসূত্র
  
  বিষয়শ্রেণী:বাংলাদেশের সরকারি সংস্থা
title: তোষাখানা